
A katolikus gyermekotthonok jogállása Nyugat-Németországban

Az állam és az egyház viszonyával foglalkozó német szakirodalom a Harmadik Birodalom bukását követően árván maradt gyermekek történetét is nyomon követi a felosztott Németországban. Több nyelven, számtalan forrás szól a Német Demokratikus Köztársaság (NDK) területén létesített állami fenntartású gyermekotthonok lakóinak történetéről. Ezzel szemben jelentősen kevesebb forrás foglalkozik azon katolikus gyermekotthonokkal, amelyek elárvult gyermekek százezreinek adtak otthont Nyugat-Németországban (NSZK) a II. világháborút követően; e tárgyat és korszakot szűkítve jutottam pályamunkám témájáig. 
Dolgozatomban a katolikus gyermekotthonok jogállását vizsgálom, és arra az alapvető kérdésre keresek választ, hogy a Harmadik Birodalom bukását követően hogyan alakult a német állami egyházjog ezen területe az NSZK-ban. Kutatásom során német nyelvű szakirodalmat használtam, valamint a regensburgi Szent Lénárd Szociálpedagógiai Központ (St. Leonhard Sozialpädagogische Zentrum) esetén keresztül szemléltetem a katolikus gyermekotthonok közjogi státuszának változását jogforrások, más források és interjú segítségével, amely forrásokat a bajorországi Regensburgban gyűjtöttem. A város katolikus gyermekotthonainak feltérképezése során találkoztam a Szent Lénárd gyermekotthonnal, mely 1886-os alapítása óta folyamatosan működik, így történetén keresztül jól modellezhető az is, hogy az NSZK milyen közjogi úton járt a katolikus gyermekotthonok tekintetében. Az ’oral history’ módszerét alkalmazva egy a gyermekotthon igazgatójával, Josef Parstorferrel készített személyes interjú is pályamunkám részét képezi. Mind a szakirodalom, mind az interjú segítségével dolgozatomban azt vizsgálom, hogy milyen szerepet játszottak a 20. században Nyugat-Németországban végrehajtott jogi reformok a katolikus gyermekotthonok működésének alakításában, milyen hatással volt a II. világháború utáni újjáépítés és gazdasági fellendülés Nyugat-Németországban a Szent Lénárdhoz hasonló katolikus gyermekotthonokra, hogyan hatott Németország 1990-es újraegyesítése a katolikus gyermekotthonokra a korábbi NSZK területén, és milyen változások következtek be a Szent Lénárd jogállásában 1886-os alapítása óta. 
Pályamunkámmal célom egy pozitív példát kiemelni, és a katolikus gyermekotthonok történetén keresztül bemutatni az állam és az egyház viszonyát a Német Szövetségi Köztársaság területén 1949 és 1990 között.



